31976R0707
L 084/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 707/76 AL CONSILIULUI
din 25 martie 1976
privind recunoașterea grupărilor producătorilor de viermi de mătase
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei,
având în vedere avizul Adunării (1),
având în vedere avizul Comitetului Economic și Social (2),
întrucât, pentru a contribui la asigurarea unui venit echitabil pentru crescătorii de viermi de mătase și pentru a stabiliza piața acestor produse, este important să se promoveze concentrarea ofertei și adaptarea, în comun, de către crescători, a producției lor la cerințele pieței;
întrucât aceste obiective pot fi urmărite prin formarea unor grupări ale producătorilor care să prevadă obligația pentru membrii lor de a se conforma anumitor norme privind producția și comercializarea;
întrucât, pentru a se evita orice discriminare între producători și pentru a se asigura unitatea și eficiența acțiunii întreprinse, este necesar să se stabilească pentru întreaga Comunitate condițiile pe care trebuie să le îndeplinească grupările producătorilor pentru a fi recunoscute de statele membre,
ADOPTĂ PREZENTUL REGULAMENT:
Articolul 1
În sensul prezentului regulament, „grupare recunoscută a producătorilor” înseamnă orice grupare a crescătorilor de viermi de mătase constituită la inițiativa crescătorilor înșiși, în special în scopul:
(a)
promovării concentrării ofertei;
(b)
punerii la dispoziția crescătorilor asociați a mijloacelor tehnice adecvate pentru ambalarea, depozitarea și comercializarea produselor rezultate din creșterea viermilor de mătase și cu obligația pentru crescători:
-
de a efectua introducerea pe piață, cum ar fi comerțul en gros sau vânzarea către industria utilizatoare, a întregii lor producții prin intermediul grupării de producători, aceasta putând totuși să autorizeze crescătorii să nu se supună, pentru anumite cantități, acestei obligații;
-
de a aplica, în materie de producție și comercializare, normele adoptate de către gruparea de producători pentru a adapta volumul ofertei, precum și calitatea produsului la cerințele pieței
și care a fost recunoscută de un stat membru în temeiul articolului 2.
Articolul 2
(1) Statele membre recunosc, în ceea ce privește activitățile referitoare la producția și introducerea pe piață a gogoșilor, grupările care solicită acest lucru și care îndeplinesc condițiile prevăzute la articolul 1, precum și următoarele condiții generale:
(a)
să justifice o activitate economică suficientă;
(b)
să elimine pentru întregul lor domeniu de activitate orice discriminare între crescătorii din cadrul Comunității referitoare în special la naționalitatea lor sau la locul de stabilire;
(c)
să aibă personalitate juridică sau capacitate juridică suficientă pentru a beneficia, în conformitate cu legislația națională, de anumite drepturi și obligații;
(d)
să conțină în statutele lor:
-
obligația de a ține o contabilitate separată pentru activitățile care fac obiectul recunoașterii;
-
dispoziții destinate să asigure faptul că membrii unei grupări care vor să renunțe la calitatea lor de membru pot să facă acest lucru numai după ce au făcut parte din grupare timp de cel puțin trei ani după recunoașterea grupului și cu condiția să anunțe grupul cu privire la acest lucru cu cel puțin un an înainte de retragerea lor. Aceste dispoziții se aplică fără a aduce atingere actelor cu putere de lege și normelor administrative naționale al căror obiectiv este protejarea, în anumite cazuri, a grupării sau a creditorilor săi împotriva consecințelor financiare care ar putea decurge din retragerea unui membru sau împiedicarea retragerii unui membru în cursul exercițiului financiar;
(e)
să nu aibă alți membri decât crescătorii de viermi de mătase.
(2) Statul membru pe teritoriul căruia grupările își au sediul social este competent pentru acordarea recunoașterii.
Articolul 3
Normele de aplicare a prezentului regulament se adoptă, atunci când este necesar, în conformitate cu procedura prevăzută în articolul 12 din Regulamentul (CEE) nr. 1308/70 al Consiliului din 29 iunie 1970 privind organizarea comună a piețelor în sectorul inului și al cânepei (3), modificat de actul privind condițiile de aderare și adaptările tratatelor (4).
Articolul 4
Prezentul regulament intră în vigoare la 1 aprilie 1976.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 martie 1976.